Rovnosť odmeňovania

1. Rozdiely v odmeňovaní z dôvodu miesta výkonu práce – prehľad 

Zhrnutie: Zamestnanci, ktorí vykonávajú rovnakú práce alebo prácu rovnakej hodnoty v rozdielnych regiónoch nemôžu byť odmeňovaní odlišne len na základe toho, v akom regióne prácu vykonávajú, ale ich odmena môže byť rozdielna na základe objektívnych a rodovo neutrálnych kritérií, ktorými sú zložitosť, zodpovednosť, namáhavosť, pracovné podmienky a ďalšie relevantné faktory súvisiace s konkrétnou prácou vrátane mäkkých zručností. Metodika rovného odmeňovania vypracovaná Ministerstvom práce, sociálnych vecí a rodiny SR, ktorá nie je právne záväzná, však umožňuje poskytovať tzv. „trhový príplatok“ , a to iba za splnenia vymedzených podmienok. 

V Českej republike je dnes ustálené, že rozdielne životné náklady či trhové podmienky vo veľkom meste (Praha) nemôžu samy osebe odôvodniť rozdielnu mzdu za rovnakú prácu. Najvyšší súd ČR v rozhodnutí sp. zn. 21 Cdo 3955/2018 potvrdil, že zamestnanec pracujúci v Olomouci ako vodič pošty má mať rovnakú mzdu ako zamestnanec pracujúci ako vodič pošty v Prahe, pokiaľ vykonávajú rovnakú prácu alebo prácu rovnakej hodnoty pre toho istého zamestnávateľa a pracujú za porovnateľných podmienok. 
Uvedené rozhodnutie potvrdil v rozhodnutí sp. zn. I. ÚS 2820/20 aj Ústavný súd ČR a opakovane zdôraznili, že relevantnými kritériami pre posúdenie výšky mzdy sú výlučne tie, ktoré súvisia s obsahom a povahou práce, a to najmä zložitosť, zodpovednosť, namáhavosť, pracovné podmienky, výkonnosť a výsledky práce a nie sociálno-ekonomické rozdiely regiónov či rozdielna kúpna sila. Ústavný súd ČR zároveň uviedol, že regionálne ekonomické podmienky nie je možné zaradiť pod pojem „pracovné podmienky“, pretože ide o vonkajšie faktory, ktoré s prácou samotnou nesúvisia. Dôsledkom tejto judikatúry pre Českú republiku je, že zamestnávateľ môže diferencovať mzdy len vtedy, ak vie preukázať objektívne, merateľné rozdiely v práci alebo jej vykonávaní a nie preto, že jedna pobočka je v drahšom meste. Táto úprava je účinná v Českej republike a nie je pre slovenských zamestnávateľov záväzná, nižšie preto analyzujeme právnu úpravu, ktorá platí v Slovenskej republike. 


Vláda Slovenskej republiky schválila návrh zákona o uplatňovaní zásady rovnakej odmeny pre mužov a ženy za rovnakú prácu alebo za prácu rovnakej hodnoty a o zmene a doplnení niektorých zákonov, ktorý bol dňa 15.04.2026 schválený aj Národnou radou Slovenskej republiky (ďalej aj „zákon o rovnosti v odmeňovaní“). Zákon o rovnosti v odmeňovaní predstavuje komplexnú reformu pravidiel odmeňovania v Slovenskej republike a transponuje požiadavky smernice Európskeho parlamentu a Rady (EÚ) 2023/970 z 10. mája 2023, ktorou sa posilňuje uplatňovanie zásady rovnakej odmeny pre mužov a ženy za rovnakú prácu alebo prácu rovnakej hodnoty prostredníctvom transparentnosti odmeňovania a mechanizmov presadzovania.  
Vzhľadom na vymedzené podmienky v Českej republike vyplýva zásadná otázka, či nový slovenský zákon o rovnosti v odmeňovaní umožní regionálne rozdielne odmeňovanie. Hoci zákon o rovnosti v odmeňovaní výslovne nerieši geografické diferencovanie odmien, jeho mechanizmus je rovnako striktný ako český. Zamestnávateľ bude musieť v zmysle § 3 zákona o rovnosti v odmeňovaní v štruktúre odmeňovania preukázať, že každý rozdiel v odmene je založený výlučne na objektívnych a rodovo neutrálnych kritériách, ktorými sú zložitosť, zodpovednosť, namáhavosť, pracovné podmienky a ďalšie faktory súvisiace s konkrétnou prácou. Tieto kritériá sa svojou povahou zhodujú s českým rámcom a zároveň smernica EÚ, ktorú zákon transponuje, tiež nepripúšťa, aby odmena závisela od externých faktorov, ktoré nesúvisia s výkonom práce (napr. regionálne životné náklady). Ak teda dvaja zamestnanci vykonávajú rovnakú prácu alebo prácu rovnakej hodnoty, zamestnávateľ bude musieť vedieť preukázať, že rozdiel v odmene má oporu v práci samotnej a podmienkach jej výkonu, resp. v osobe zamestnanca. 
Precizáciu kritérií odmeňovania prináša Metodika rovného odmeňovania, ktorú vydalo Ministerstvo práce, sociálnych vecí a rodiny Slovenskej republiky. Je nutné zdôrazniť, že samotná metodika obsahuje informáciu, že ide  len o podporný materiál pre zákon o rovnosti v odmeňovaní a Metodika rovného odmeňovania nie je právne záväzná. Zamestnávateľ sa nemusí riadiť Metodikou rovného odmeňovania vydanou ministerstvom práce, sociálnych vecí a rodiny Slovenskej republiky ale môže si zvoliť inú metodiku založenú na rovnakých princípoch, napríklad Metodiku rovného odmeňovania Medzinárodnej organizácie práce.  
Metodika rovného odmeňovania, ktorú vydalo Ministerstvo práce, sociálnych vecí a rodiny Slovenskej republiky na strane č. 30 a nasl. pripúšťa, že trhové podmienky, spočívajúce najmä v rozdielnych životných nákladoch v regiónoch či nedostatku pracovnej sily v regiónoch, odôvodňovať potrebu rozdielneho odmeňovania. Za týmto účelom Metodika rovného odmeňovania zavádza tzv. trhový príplatok, ktorý však musí spĺňať metodikou rovného odmeňovania presne vymedzené pravidla uplatňovania. Zamestnávateľ môže poskytnúť trhový príplatok ak splní tri podmienky, a to preukázateľnosť, proporcionalita a konzistentnosť.   
Preukázateľnosť prenáša dôkazné bremeno za poskytnutie trhového príplatku na zamestnávateľa. Zamestnávateľ bude povinný preukázať, že rozdiel v odmeňovaní je spôsobený skutočným trhovým faktorom, pričom nepostačuje všeobecné konštatovanie ale je potrebné podložiť toto tvrdenie napr. kvantitatívnymi dátami. Preukazovať bude zamestnávateľ aj skutočnosť, že rozdiel je spôsobený trhovými podmienkami v danom čase ako aj cieľ, ktorý poskytnutím trhového príplatku sleduje. 
Proporcionalita znamená, že výška rozdielu musí zodpovedať rozsahu trhového faktora. Trhový príplatok musí byť primeraný a nemôže byť vyšší ako skutočne percentuálne vyjadrený rozdiel v napr. životných nákladoch. 
Konzistentnosť znamená, že trhový príplatok musí byť uplatňovaný voči všetkým osobám prijatým v danom regióne v danom čase. Trhový príplatok by mal byť prerokovaný so zástupcami zamestnancov a musí byť periodicky prehodnocovaný. Ak trhový dôvod platí rovnako aj pre zamestnancov prijatých skôr, zamestnávateľ to má zohľadniť pri úprave príplatku. Trhové odôvodnenie má vždy len dočasný charakter a musí byť pravidelne prehodnocované. Ak dôvod zanikne, príplatok sa musí zrušiť. Trhový príplatok má byť prijatý transparentne a uchádzači o zamestnanie o ňom majú byť informovaní. 

Je nutné zdôrazniť, že trhový príplatok nie je upravený v zákone o rovnej odmene a je upravený výlučne v Metodike rovného odmeňovania, ktorá však nemá právne záväzný charakter. Ak sa zamestnávateľ rozhodne trhový príplatok uplatniť berie na seba riziko, že v prípade vzniku sporu o rovné odmeňovanie bude musieť na súde preukazovať, že trhový príplatok poskytol v súlade so zásadou rovného odmeňovania. Súd pritom Metodikou rovného odmeňovania vydanou Ministerstvom práce, sociálnych vecí a rodiny SR nebude právne viazaný, nakoľko nie je právne záväzná a má len odporúčací charakter. 





2. Zákon o rovnosti v odmeňovaní – prehľad zmien

Zákon o rovnosti v odmeňovaní prináša nové povinnosti pre zamestnávateľov ako aj nové vymedzenie niektorých pojmov.  Nižšie sme pripravili základnú charakteristiku najdôležitejších zmien, ktoré zákon o rovnosti v odmeňovaní zavedie. Nejedná sa o úplný výpočet ani odporúčania, iba o prehľad zmien. 

Za odmenu sa podľa zákona o rovnosti v odmeňovaní považuje základná mzda, základný plat a iné peňažné alebo vecné plnenie, ktoré zamestnanec dostáva v súvislosti s výkonom práce, a to bez ohľadu na formu pracovnoprávneho vzťahu. Odmena zahŕňa predovšetkým základnú mzdu alebo základný plat (vrátane tarifného, funkčného či hodnostného platu podľa osobitných predpisov) ako aj ďalšie zložky odmeny, ako sú najmä prémie, bonusy, osobné príplatky, výkonové zložky, motivačné a iné peňažné alebo nepeňažné plnenia poskytnuté zamestnávateľom (tzv. doplnkové zložky odmeny). Za doplnkové zložky odmeny sa nepovažujú plnenia vyplývajúce zo zákona, na ktoré má zamestnanec nárok a ktorých konkrétna suma nezávisí od rozhodnutia zamestnávateľa. Za doplnkové zložky odmeny sa nepovažujú ani odstupné, odchodné alebo iné plnenia poskytnuté bývalému zamestnancovi, avšak aj tieto musia byť poskytnuté v súlade so zásadou rovnakého zaobchádzania. 

Rovnakou prácou rozumieme prácu rovnakej zložitosti, zodpovednosti a namáhavosti, ktorá sa vykonáva v rovnakých alebo porovnateľných pracovných podmienkach a vedie k rovnakým alebo porovnateľným pracovným výsledkom. Pri určovaní, či ide o rovnakú prácu, je rozhodujúce celkové posúdenie všetkých relevantných faktorov práce. Nie je prekážkou, ak majú dve pracovné pozície odlišný názov alebo sú formálne zaradené do rozdielnych organizačných útvarov. Podstatné je obsahové porovnanie skutočne vykonávaných činností a požiadaviek na ich výkon. Pri posudzovaní rovnakej práce sa zohľadňujú najmä tieto skutočnosti:
a) do akej miery zamestnankyne a zamestnanci vykonávajú totožné pracovné úlohy,
b) ako často sa v rámci výkonu práce vyskytujú rozdiely medzi pracovnými náplňami,
c) aká je povaha týchto rozdielov a či majú významný vplyv na povahu, rozsah, kvantitu alebo kvalitu pracovných výsledkov.

Práca rovnakej hodnoty predstavuje širší koncept než rovnaká práca a zahŕňa situácie, v ktorých zamestnankyne a zamestnanci vykonávajú obsahovo odlišnú prácu, ktorá má však porovnateľnú hodnotu z hľadiska objektívnych kritérií stanovených zákonom. Ide o práce s podobnou alebo porovnateľnou zložitosťou, zodpovednosťou a namáhavosťou, vykonávané v rovnakých alebo porovnateľných pracovných podmienkach, pri rovnakej alebo porovnateľnej pracovnej výkonnosti a s dosahovaním rovnakých alebo porovnateľných pracovných výsledkov. Posúdenie práce rovnakej hodnoty si vyžaduje komplexnú analýzu všetkých relevantných kritérií stanovených v právnych predpisoch. Zamestnávateľ systematicky vyhodnotí najmä, či sú na obe práce kladené obdobné požiadavky z hľadiska kvalifikácie, praxe, znalostí a schopností, či sú obe práce podobne zložité, namáhavé a zodpovedné, či sa vykonávajú v porovnateľných pracovných podmienkach a či sú na oboch pozíciách porovnateľné očakávania z hľadiska výkonu a pracovných výsledkov. 

a) Zavedenie transparentnej a objektívnej štruktúry odmeňovania
Zamestnávateľ má zákonnú povinnosť vytvoriť štruktúru odmeňovania, ktorá umožní posúdiť, či zamestnanci vykonávajú rovnakú prácu alebo prácu rovnakej hodnoty, pričom táto štruktúra musí byť založená na objektívnych a rodovo neutrálnych kritériách. Kritériá hodnotenia práce, ktorými sú najmä zložitosť, zodpovednosť, namáhavosť, pracovné podmienky a ďalšie relevantné faktory vrátane mäkkých zručností, ktoré  nesmú byť priamo ani nepriamo založené na pohlaví. Zamestnávateľ ich musí určiť spôsobom, ktorý umožní následnú kontrolu ich aplikácie. Pokiaľ u zamestnávateľa pôsobia zástupcovia zamestnancov, kritériá musia byť s nimi dohodnuté. Ide o povinnosť, ktorá si u väčšiny zamestnávateľov vyžiada vytvorenie alebo aktualizáciu vnútorných smerníc, pracovných poriadkov či kolektívnych zmlúv. Štruktúra odmeňovania môže byť rozdelená na verejnú a neverejnú časť. Pre existujúcich zamestnávateľov musí byť štruktúra zavedená najneskôr do 31. júla 2026.

b) Transparentnosť pri obsadzovaní pracovných miest a zákaz zisťovania predchádzajúcej mzdy
Zákon zásadným spôsobom mení pravidlá výberových konaní. Zamestnávateľ bude povinný zabezpečiť, aby názvy pracovných miest a celé znenie ponuky boli rodovo neutrálne a aby samotný proces prijímania zamestnancov prebiehal nediskriminačne. Zamestnávateľ musí uchádzačovi ešte pred začatím pohovoru alebo pred uzavretím zmluvy poskytnúť informáciu o nástupnej odmene alebo o rozpätí nástupnej odmeny, a to na základe objektívnych a rodovo neutrálnych kritérií. Zároveň musí sprístupniť príslušné ustanovenia kolektívnej zmluvy, ak odmeňovanie upravuje aj kolektívna zmluva. Mimoriadne významnou zmenou je úplný zákaz vyžadovať od uchádzača informáciu o jeho súčasnej alebo predchádzajúcej odmene. Cieľom je zabrániť tomu, aby nižšie odmeňovanie v minulosti ovplyvňovalo výšku mzdy v novom pracovnom pomere.

c) Transparentné pravidlá určovania a zvyšovania odmien
Zamestnávateľ je povinný sprístupniť zamestnancom kritériá, podľa ktorých sa určuje ich odmena, úroveň odmeny a spôsob jej zvyšovania. Ide o povinnosť, ktorá vyžaduje jasné a dokumentované pravidlá pre všetky zložky odmeňovania. Kritériá musia byť opäť objektívne a rodovo neutrálne. Pri zamestnávateľoch s menej ako 50 zamestnancami sa povinnosť sprístupniť kritériá zvyšovania odmeny neuplatní, avšak ostatné povinnosti transparentnosti zostávajú zachované. 
Metodika rovného odmeňovania vypracovaná Ministerstvom práce, sociálnych vecí a rodiny SR uvádza ako faktory odmeňovania zložitosť, namáhavosť, zodpovednosť a pracovné podmienky. Tieto faktory vyplývajú priamo zo zákona, avšak Metodika rovného odmeňovania ich ďalej člení na jednotlivé subfaktory nasledovne
· Zložitosť v sebe obsahuje 4 subfaktory: vedomosti, komunikačné a medziľudské zručnosti, fyzické zručnosti, plánovacie a organizačné zručnosti;
· Namáhavosť obsahuje 3 subfaktory: fyzická namáhavosť, emocionálna namáhavosť a mentálna namáhavosť;
· Zodpovednosť obsahuje 4 subfaktory: zodpovednosť za ľudí a riadenie, zodpovednosť za finančné prostriedky, zodpovednosť za hmotné hodnoty, zodpovednosť za informácie a dokumentáciu;
· Pracovné podmienky obsahujú 3 subfaktory: fyzické prostredie, organizačné podmienky, psychosociálne riziká. 
Jednotlivé faktory a subfaktory sú v metodike rovného odmeňovania bližšie špecifikované. Zamestnávateľ pridelí bodovú váhu jednotlivým subfaktory a na jej základe bude zostavovať transparentné kritéria odmeňovania. Metodika rovného odmeňovania vypracovaná Ministerstvom práce, sociálnych vecí a rodiny SR nie je právne záväzná a má len odporúčací charakter, zamestnávateľ sa môže rozhodnúť použiť aj inú metodiku. 

d) Právo zamestnancov na informácie o odmene a neplatnosť mlčanlivosti o mzde
Zamestnanci získavajú rozsiahle práva na prístup k informáciám. Na základe žiadosti musia dostať písomnú informáciu o svojej úrovni odmeny a o priemernej úrovni odmien podľa pohlavia v kategórii zamestnancov vykonávajúcich rovnakú prácu alebo prácu rovnakej hodnoty. Zamestnávateľ je povinný reagovať do 2 mesiacov od podania žiadosti zamestnanca a v prípade neúplnosti alebo nepresnosti údajov poskytnúť dodatočné vysvetlenie. Raz ročne musí zamestnancov informovať o ich právach podľa § 6 zákona o rovnosti v odmeňovaní. Akékoľvek zmluvné ustanovenia, ktoré zakazujú alebo obmedzujú zamestnanca v tom, aby komukoľvek oznámil svoju vlastnú odmenu sú neplatné. 


e) Povinnosť vypracúvať a predkladať správy o rozdieloch v odmeňovaní
Zákon o rovnosti v odmeňovaní zavádza povinnosť pravidelného reportingu pre stredných a veľkých zamestnávateľov. Zamestnávatelia s 250 a viac zamestnancami budú musieť MPSVaR SR každoročne do 15. apríla nasledujúceho kalendárneho roka predkladať správu o rozdieloch v odmeňovaní mužov a žien. Zamestnávatelia s 100–249 zamestnancami ju budú predkladať raz za tri roky. Pre zamestnávateľov s menej ako 100 zamestnancami je podávanie správy dobrovoľné.  Správa obsahuje detailné údaje o rodových rozdieloch na úrovni základnej mzdy, doplnkových zložiek odmeny, mediánov odmien, zastúpenia pohlaví v jednotlivých pásmach odmeňovania a rozdieloch v jednotlivých kategóriách práce. Správa musí byť prerokovaná so zástupcami zamestnancov, ktorí majú právo poznať metodiky použité pri jej spracovaní. Zamestnancom aj zástupcom zamestnancov musí zamestnávateľ sprístupniť informácie uvedené v správe a na požiadanie ich poskytnúť aj inšpektorátu práce či Slovenskému národnému stredisku pre ľudské práva. Zákon zároveň zakotvuje povinnosť zamestnávateľa poskytnúť dodatočné vysvetlenia týkajúce sa prípadných rozdielov v odmeňovaní, a ak nie sú objektívne odôvodnené, prijať opatrenia na ich odstránenie. 

f) Povinnosť vykonať spoločné posúdenie odmeňovania a prijať nápravné opatrenia
Ak správa o odmeňovaní odhalí v konkrétnej kategórii zamestnancov rozdiel v priemernej odmene mužov a žien najmenej 5 %, a zamestnávateľ tento rozdiel nevie odôvodniť objektívnymi a rodovo neutrálnymi kritériami ani ho neodstráni do šiestich mesiacov od poskytnutia správy o rovnom odmeňovaní MPSVaR, vzniká mu povinnosť vykonať spoločné posúdenie odmeňovania. Toto posúdenie sa robí v spolupráci so zástupcami zamestnancov a jeho cieľom je identifikovať a odstrániť neodôvodnené rozdiely. Spoločné posúdenie ma charakterovo najbližšie k právu na prerokovanie. 
Spoločné posúdenie musí obsahovať analýzu zastúpenia pohlaví, rozdielov v jednotlivých zložkách odmeňovania, identifikáciu príčin rozdielov a návrh konkrétnych opatrení na nápravu. Zamestnávateľ je povinný posúdenie sprístupniť zamestnancom a zástupcom a predložiť ho MPSVaR SR. V prípade potreby sa do nápravy môžu zapojiť aj inšpektorát práce a Slovenské národné stredisko pre ľudské práva. Ak u zamestnávateľa nepôsobia zástupcovia zamestnancov, vykoná spoločné posúdenie sám. 

g) Presun dôkazného bremena a zvýšené riziká zodpovednosti
Ak zamestnávateľ poruší povinnosti v oblasti transparentnosti a zverejňovania (ustanovenia § 4, § 5, § 6, § 8 alebo § 9), v súdnom spore sám ponesie dôkazné bremeno preukázania, že nedošlo k diskriminácii. Ide o významné zjednodušenie dokazovania pre zamestnancov, ktoré zvyšuje potenciálne riziko súdnych sporov. Len ak zamestnávateľ preukáže, že porušenie bolo zjavne neúmyselné a menej závažné, presun dôkazného bremena sa neuplatní. Okrem toho zákon upravuje právo zamestnanca na úplnú peňažnú náhradu vrátane doplatenia odmeny, náhrady stratených príležitostí, nemajetkovej ujmy a úrokov z omeškania, ak bude v spore úspešný.

h) Administratívne sankcie
Za nesplnenie povinnosti predložiť správu o odmeňovaní môže MPSVaR SR uložiť pokutu od 4000 eur až do výšky 8000 eur, a to až po poskytnutí dodatočnej lehoty. Pri ukladaní sankcie sa bude prihliadať na závažnosť, trvanie a opakovanie porušenia. Sankcie majú povahu správnych deliktov a ich uloženie nevylučuje nároky zamestnancov v občianskoprávnom konaní. Kontrolu  dodržiavaní povinností môže u zamestnávateľa vykonať v zmysle zákona o rovnosti v odmeňovaní aj inšpekcia práce, ktorá môže rovnako uložiť zamestnávateľovi sankcie napr. za neprijatie štruktúry odmeňovania lebo nezverejnenie odmeny v pracovnej ponuke. 

i) Záväznosť pre regulované povolania

Zákon o rovnosti odmeňovania je záväzných pre všetkých zamestnávateľov, vrátane štátnej správy a výkonu práce vo verejnom záujem, okrem taxatívne stanovených výnimiek upravených v § 1 (napríklad sa nevzťahuje na sudcov či prokurátorov). Metodika rovného odmeňovania vypracovaná Ministerstvom práce, sociálnych vecí a rodiny SR v časti 7 (od strany 89) upravuje postup uplatňovania pre regulované povolania, ktorý je značne zjednodušený oproti súkromnej sfére, a to vzhľadom na tabuľkové platové ohodnotenie. 
